Je Jujpit Kojtstan 
Vyinmotumojkun 

Resumen y selecciones del Antiguo 
Testamento 

Tukkgts_tajkin 

Ya maayduk juu' ve'e ya nak_myaat, jep tse'e 
yakpaa'ty jujpit kgjtstan_kujxp juu' ve'e jyaaydu je 
Moises jets pan_pan jatye'e dujaa'kkgjtsnajxtup_y'ijt je 
Nte'yam je y'ayook, ka'anume'e je Jesucristo myin_ 
vye'na yaja naxviijn. 

Ku tse'e nnuja'vimdat juu' ve'e jyatyaandu, 
xputajkimdapts uu'm je'e ve'e jetse'e nnuja'vimdat 
vintsg ve'e je Nte'yam dutsak jetse'e njoojntykimdat 
yaja naxviijn, jetse'e nvinmotumdat ti jatye'e je 
Jesucristo tyoon_kygjts ku ve'e yaja y'ijt, nay ve'empa 
tse'e jetse'e nnuja'vimdat jets to'k je'e ve'e juu' ve'e 
je nt6kinam_xtuknuvaatsumdup. 



Ku ve'e ya it_choo'ntk 

Genesis 1:1—2:8 

Jujp xup, ka'a ve'e ti it naxviijn, aampa xaaj, 
aampa pg'g, uk maatsa, ni tia, je Nte'yamji ve'e to'k. 
Van 'it tse'e je Nte'yam dupuujm ya naxviijnit it jets 
ya tsajmit it. Kgg'ts tse'e y'ijt ya naxviijnit it; jets 
juu' jatye'e jejani ijt, tum namyutakaja tse'e y'ijt. 
Van 'it tse'e je Nte'yam je y'Espiritu dunukaajy je naaj, 
jetse'e je Nte'yam_vyaajn: 

— Va'an dujeja ajajtk. 



Van 'it tse'e jyeji je ajajtk. Y'ix tse'e je Nte'yam 
jets oye'e je ajajtk. Van 'it tse'e je Nte'yam dupajk- 
va'kxy je ajajtk it jets je kgo'ts it. Je'e tse'e je 
Nte'yam_pyaam muto'k xaaj. 

Van 'it tse'e je Nte'yam_vyaajii jetse'e je naaj_ 
iiapyajkva'kxjut jetse'e jeja it_kujk je poj_tyanut. Ve'em 
tse'e jyajty. Je'e tse'e je Nte'yam_pyaam mumejtsxaaj. 

Van 'it tse'e je Nte'yam_vyaajn jetse'e je naaj_ 
navyimpakmokjut juu' ve'e kaaynip yaja naxviijn jetse'e 
jyejat je ta'ajts it. Ve'em tse'e dutuujn. Je naaj juu' 
ve'e navyimpakmojkju, je'e tse'e je maaxy naaj taan. 
Van 'it tse'e je Nte'yam_vyaajn jets jejape'e je aajy je 
ojts jets je ta'miva kup. Ax jejits je'e ve'e. Van 'it 
tse'e je Nte'yam du'ix jets gy je'e ve'e juu' ve'e 
pyaam. Je'e tse'e mutoojk xaaj_pyaam. 

Van 'it tse'e je Nte'yam je xaaj dupuujm juu' ve'e 
kujajnup kuta'kxnup xuujun; je pg'g jets je maatsa, je'e 
tse'e nuja'vinyajktup pan_vin'ite'e tyikuts je xaaj, je 
po'g, je joojnt, je xox aats, jets je xakgpk. Je'e tse'e 
je Nte'yam mumaktaxxaaj_pyaam. 

Mumuggxxaaj tse'e je Nte'yam_vyaajn jets jejadape'e 
je natanuk jets je jeyyva tanuk. Toojnjuts je'e ve'e ax 
jo'n dukajts. Van'it tse'e je Nte'yam du'ix jets gy je'e 
ve'e juu' ve'e pyaam. 

Mutojtuk xaaj tse'e je Nte'yam_vyaajii: 

—Jejadape'e naxviijn je na'an je tanuk may viijn, 
ja'ixk jakggj. 

Jejiduts je'e ve'e. Van'it tse'e vyaajri: 

— Va'an dupa'mumda to'k je yaa'tyajk ve'em ax 
jo'n uu'mda, jetse'e duyakkutojkjat je natanuk, je 
jeyyva tanuk, jets nujom je na'an je tanuk. 

Van'it tse'e je Nte'yam dupuujm je yaa'tyajk jets je 
ta'axtajk. Van'it tse'e yaknuujmidi: 

— Mnaajkmayajadap tse'e ggy jetse'e xyakvintoktat 
ya naxviijnit it. Nyajkypts atse'e vinxup je aajy je ojts 
juu' ve'e ta'mip jets vinxup je ta'miva kup, je'e tse'e 
mtukjoojntykadap. 



Y'ixts je'e ve'e je Nte'yam juu' ve'e tyoon jets 
va'ajts gy je'e ve'e. 

Mutojtuk xaaj tse'e je Nte'yam duyak'avaadikujx ya 
naxviijnit it, ya tsajmit it, jets nujom vinxupe'e jyeji. 
Ax muvuxtojtuk xaajts je'e ve'e pyaa'kx. 



Ku je Nte'yam dupuujm je yaa'tyajk jets je ta'axtajk 

Genesis 2:4-25 

Naaxe'e je Nte'yam_pyaam je yaa'tyajk. Ax ku tse'e 
dujapkuxeji, van 'it tse'e je yaa'tyajkjyoojntykpujk. Je 
yaa'tyajk, je'e tse'e je Adan. Ku ve'e dupamkujx, jep 
tse'e duyaknujkx joma ve'e je ju'kx kup_kam juu' 
ve'e y'ix'itup jetse'e dukayo'ojut dukapakut. Edeents 
je'e ve'e xyaaji je it joma ve'e je Adan_yakinasaak. 

Jep tse'e je Nte'yam dupuujm may viijn je ju'kx 
kup maat je tyaajm juu' ve'e tum ogjyit jetse'e 
yakja'kxut. Jem tse'e ju'kx kup jogtm_y'ijt -mejtsk je 
ju'kx kup, to'k juu' ve'e je joojntykin duyajkp jets 
jado'k juu' ve'e je nuja'vin duyajkp juu' ve'e je y'gy 
je'e jets je kyg'gy je'e. 

Van 'it tse'e je Nte'yam dunuujmi je Adan: 

—Nujom vinxupe'e ya ju'kx kup_taajm juu' ve'e 
yaja, nvaatts ya'a ve'e xja'kxut; je'ejyji ve'e 
mkaja'kxup juu' ve'e je nuja'vin duyajkp juu' ve'e je 
y'oy je'e jets je kyg'gy je'e. Pan_mju'kxp tse'e je'e, 
m'gg'kupts mitse'e. 

Joma ve'e je Adan, jem tse'e je Nte'yam duyak- 
nujkx pan_nuvinxupe'e tudupum je na'an je tanuk, 
jetse'e je Adan dunuujmi jetse'e duxapaajmjikaxut. 
Jetse'e duxapaajmikujx nujom je na'an je tanuk. 

Naaydumna ve'e je Adan_vye'na, ka'a pan_ 
myujatyoo', je'e kajx tse'e je Nte'yam_vyinmaajy: 
"Ka'a ve'e y'gya jetse'e je yaa'tyajk_chaanat naaydum. 
Mpamupts atse'e je myujatyoo' juu' ve'e putakajap." 

Van 'it tse'e je Nte'yam je Adan duyakmanajxy 
jetse'e dupajkji to'k je kyach_pajk juu' ve'e pyaam 



ta'axtajk. Van4t tse'e duyaknujkx joma ve'e je Adan_ 
vye'na. 

Ku ve'e je Adan du'ixpaaty, van'it tse'e vyaajii: 

— Ya ta'axtajk, ats ya ntsu'utsam ats ya mpajkamts 
ya'a ve'e. 

Kuxe'e je Nte'yam dupajkji je yaa'tyajk je kyach_ 
pajk jetse'e dupuujm je ta'axtajk, je'e kajx tse'e je 
yaa'tyajk dumasggkni je tyee' je tyaak ku ve'e tya'ax- 
pajkni, jetse'e jyajttini ax jo'n to'k ni'kx to'k kopk 
kuy'ijtti. 

Je Adan jets je Eva, nuva'ajts axva'ajtsts je'e ve'e 
y'ijtti, ka'a ti vyitta; ka'ats je'e ve'e iiamyutso'otyon- 
jada kux oye'e je vyinma'yunda, jyayejptuvats je'e ve'e 
je va'ajts jggt. 



Jidu^um tse'e je tokin_chgo'iitk yaja naxviijn 

Genesis 3 

Ni juu' tanuka tse'e kyakutaaya y'ijt ax jo'n je 
tsaa'n. Jepe'e ju'kx kup jaatp_vye'na, van' it tse'e je 
Eva du'amgtutuvi, yakvin'aa'nuvaampe'e: 

— ^Ve'emanae'e mna'muxjada je Nte'yam jets ka'a 
ve'e xja'kxtat pan_vinxupe'e yaja ya ju'kx kup_taajm? 

Ku ve'e ve'em_yaknuujmi, van 'it tse'e y'atsaajv: 

— Nvaat xa aatse'e nja'kxut pan_vinxupe'e yaja ya 
ju'kx kup_taajm, je'ejyji aatse'e nkaja'kxup juu' ve'e 
jem it_kojkm tenip, ka'a aatse'e nt6nut_nmuva'anut, 
gg' kup aatse'e pan_ntuump aatse'e ve'em. 

Ax van'it tse'e je tsaa'n dunuujmi je ta'axtajk jets 
ka'a ve'e vye'ema: 

—Ka'ats miitse'e m'gg'ktat. Nuja'vip tse'e je 
Nte'yam jets ku ve'e xja'kxtat, van'it tse'e x'ixtat_ 
xnujavadat juu' ve'e je y'gy je'e jets juu' ve'e je 
kyg'gy je'e, vanxupts miitse'e m'ijttuvat ax jo'n je 
Nte'yam viinm. 

Ku tse'e je Eva du'ix, van'it tse'e du'gyja'vi dutsoj- 
ja'vi, jetse'e vyinmaajy jets xo'ojke'e, ve'eme'e 



dutsojkpa jetse'e du'ixut dunujavat juu' ax jo'n je 
Nte^yam, paaty tse'e ojts duju'kx je pi'k ju'kx kup_ 
taajm. Van 'it tse'e je Adan dumogyva jets je'e ve'e 
duja'kxpa. Ax ve'em tse'e dukakats_pajkti je Nte'yam. 
Ku ve'e duja'kxti, van'it tse'e nay'ixpaatjidi, jetse'e je 
nuja'vin dupajkti jets nuva'ajts axva'ajts je'e ve'eda; je 
higo aajy tse'e jyaa'pmojktu, je'e tse'e natyukyo'tsjudu 
kux namyutsg'gtyoojnjudupe'e. 

Ku tse'e tanani je it_vye'na, jetse'e je Nte'yam_ 
naxy_tyaka jep ju'loc kup jaatp. Ku ve'e je Adan jets 
je Eva dumotudi, van'it tse'e nayyo'tsjidi. Van'it tse'e 
je Nte'yam_vyaajn: 

—Adan, Joma ve'e m'it? 

Jetse'e y'atsaajv: 

— Ku atse'e tunmgtu jets jeja ve'e mnaxy_mtaka, 
tsa'kip xa atse'e, paatyts atse'e nnayyu'utsju kux 
nuva'ajts axva'ajts atse'e tunnay'ixpaa'tyju. 

— <[,Pan tse'e tumva'nuxju jets nuva'ajts axva'ajts 
mitse'e? ^Je ju'kx kup_taajm tuxju'kx juu' ats mitse'e 
ntuknuujmi jets ka'a ve'e xja'kxut? 

Van'it tse'e je Adan_y'atsaajv: 

— Ya ta'axtajk juu' ve'e myajk, ya'ats atse'e 
tuxma'a jets atse'e tunju'kx. 

Van'it tse'e yaknuujmi je Eva: 

— ^Tise'e tuxtun? 

Van'it tse'e y'atsaajv: 

— Je tsaa'n xa atse'e tuxvin'uu'n jets atse'e tunju'kx 
je kup_taajm. 

Ku ve'e ve'em_vyaajii je Eva, van'it tse'e je 
Nte'yam dunuujmi je tsaa'n: 

— jKa'a je'e ve'e y'gya juu' mitse'e tuxtun! 
Mnavyaa'njatsunjupts mitse'e yaja naxkujx pan_vinxup 
xaaj ve'e mjoojntyka; mmaatnacho'oxpakjupts mitse'e je 
ta'axtajk jets je mtsaan je mkggj maat je chaan je 
kyggj. To'k je ta'axtajk je chaan je kyggj, je'e tse'e 
myaktsaachajap jem_mkuvajkm, jets mitse'e xyak- 
tsaachivat jep_tyek ujxp. 



Van4t tse'e je Nte'yam dunuujmi je Eva: 
— Myaknaxupts mitse'e je tsaachpaatun ku ve'e je 
m'6nuk_xyakminut yaja naxviijn; je mnuyaa'y, je'e 
tse'e myakkutojkuxjup. 

Van 'it tse'e je Nte'yam je Adan dunuujmiva: 
— Kuxe'e tuxkats'amgtunaxy je mnuda'ax pan_vintsg 
ve'e tumna'muxju, jetse'e tuxju'kx je ju'kx kup_taajm 
juu' ats mitse'e ntuknuujmi jets ka'a ve'e xja'kxut, 
mits kajx tse'e je naax_tyanut ka oyap; mmutso'ox- 
paa'tup tse'e, jejap tse'e je apit, je koompa je yg'tspa, 
mvimpuxukjup tse'e, ve'em tse'e xpaa'tut juu' ve'e 
mtukjoojntykap. Myaknajkxup, myaknaxupe'e je tsaach- 
paatun pan_vinxup xaaj vinxup joojnte'e mjoojntyka 
mnaxviijna. Naaxe'e m'ijt; naax tse'e mvimpijtnuvat ku 
ve'e m'oo'knit. 

Van 'it tse'e je Nte'yam dutukxajx je tanuk ak 
je Adan maat je Eva jetse'e duyakpitsumni jep ju'kx 
kup jaatp joma ve'e Eden duxaaji, ka'a ve'e jep_ 
y'uktsuunidini, yakpitsumjidinu ve'e je Nte'yam. Je 
angeles tajke'e pyaamnu jetse'e du'ix'ittat je too' joma 
ve'e yaknutaka je ju'kx kup_kam, ka'a tse'e du'uk- 
tsgjkni jetse'e jado'k nax_tyajkidinuvat je Adan maat je 
Eva kux ku ve'e dununja'kxtat je ju'kx kup_taajm juu' 
ve'e joojntykinyajkp. 

Je Adan jets je Eva je y'onukta 

Genesis 4:1-24 

Ku ve'e yakkejxpitsumdini je Adan jets je Eva joma 
ve'e je ju'kx kup_kam, van 'it tse'e jyejidi numejtsk je 
y'onuk. Je muto'k, Caiints je'e ve'e xyaaji, je'e tse'e 
yoop_toomp; jets je jado'k, Abeejlts je'e ve'e xyaaji, 
carnero vintenivats je'e ve'e y'ijt. 

Juu' ve'e Cain duxaaji, je'e tse'e dutukvintsa'ki je 
Nte'yam juu' ve'e tudunuyo'oa tudunutona. Ax ka'ats 
je'e ve'e je Nte'yam dukejxtk, paaty tse'e kyayakmaj_ 
puujm. Ax je Abel tse'e to'k je kyarneero juu' ve'e gy 



juu' ve'e tsoj, je'e tse'e tyukvintsa'ki je Nte'yam; ax 
je'e tse'e tuuv je Nte'yam__chojk, tyukjotkadaak. Je'e 
tse'e je Cain jgtma'tju. Van 'it tse'e je Nte'yam_ 
iia'muxji: 

—(^Tyajxse'e m'ekju? Pan_oy jggt xa ve'e kuxtiin, 
^vintsgts atse'e nkacueendapakut? 

Ux'ggk tse'e je Cain maat je Abel_iiajkxti jem kam 
jggtm. Jem tse'e je Cain duyak'aa'k je y'uts. Van'it 
tse'e je Nte'yam dunyujmi je Cain: 

— ^Joma ve'e je m'uts AbeLy'it? 

Van'it tse'e je Cain_y'atsaajv: 

— ^Atsam ijke'e nnuja'vip? Ka je'ep xa atse'e 
n'ix'ijtp. 

Van'it tse'e je Nte'yam_iia'muxji: 

